ΔΙΑΤΑΞΗ ΤΟΥ ΠΡΟΕΔΡΟΥ ΤΟΥ ΔΕΥΤΕΡΟΥ ΤΜΗΜΑΤΟΣ ΤΗΣ 3ΗΣ ΙΟΥΝΙΟΥ 1987. - GERT MUYSERS ΚΑΙ WALTER TUELP ΚΑΤΑ ΕΛΕΓΚΤΙΚΟΥ ΣΥΝΕΔΡΙΟΥ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ. - ΥΠΑΛΛΗΛΟΙ - ΑΝΑΣΤΟΛΗ ΕΚΤΕΛΕΣΕΩΣ. - ΥΠΟΘΕΣΗ 161/87 R.



Συλλογή της Νομολογίας του Δικαστηρίου 1987 σελίδα 02381



Διάδικοι

Σκεπτικό της απόφασης

Διατακτικό



Λέξεις κλειδιά

++++

Διαδικασία ασφαλιστικών μέτρων - Αναστολή εκτελέσεως - Προϋποθέσεις χορηγήσεως - Ανεπανόρθωτη βλάβη

( Κανονισμός διαδικασίας, άρθρο 83, παράγραφος 2 )

Διάδικοι

Στην υπόθεση 161/87 R,

Gert Muyers και Walter Toelp, υπάλληλοι του Ελεγκτικού Συνεδρίου των Ευρωπαϊκών Κοινοτήτων, εκπροσωπούμενοι από τον Victor Biel, δικηγόρο Λουξεμβούργου, 18 Α, rue des Glacis,

προσφεύγοντες,

κατά

Ελεγκτικού Συνεδρίου των Ευρωπαϊκών Κοινοτήτων, εκπροσωπούμενου από τον M . Becker, με τόπο επιδόσεων στο Λουξεμβούργο την έδρα του Ελεγκτικού Συνεδρίου, 29, rue Aldringen,

καθού,

που έχει ως αντικείμενο αίτηση αναστολής, κατά τη διαδικασία των ασφαλιστικών μέτρων, της διαδικασίας διαγωνισμού CC/Α/8/85,

Ο ΠΡΟΕΔΡΟΣ ΤΟΥ ΔΕΥΤΕΡΟΥ ΤΜΗΜΑΤΟΣ,

κρίνοντας δυνάμει των άρθρων 9, παράγραφος 4, και 96 του κανονισμού διαδικασίας,

εκδίδει την ακόλουθη

Διάταξη

Σκεπτικό της απόφασης

1 Με δικόγραφο που κατέθεσαν στη γραμματεία του Δικαστηρίου την 1η Ιουνίου 1987, ο Gert Muysers και o Walter Toelp, υπάλληλοι του Ελεγκτικού Συνεδρίου, άσκησαν προσφυγή ζητώντας την ακύρωση της αποφάσεως του Ελεγκτικού Συνεδρίου της 29ης Απριλίου 1987, με την οποία δεν έγιναν δεκτοί σε διαγωνισμό ( διαγωνισμός CC/Α/8/85 ).

2 Με αίτηση λήψεως ασφαλιστικών μέτρων, που κατατέθηκε την ίδια ημέρα, οι προσφεύγοντες ζητούν, κατ' εφαρμογή του άρθρου 83 του κανονισμού διαδικασίας, την αναστολή της διαδικασίας του διαγωνισμού CC/Α/8/85, είτε επ' αόριστον είτε μέχρις ότου εκδοθεί η απόφαση επί της κυρίας προσφυγής .

3 Η αίτηση λήψεως ασφαλιστικών μέτρων κοινοποιήθηκε στο Ελεγκτικό Συνέδριο . Τα μέρη, δεόντως κληθέντα, εμφανίστηκαν ενώπιον του Δικαστηρίου στις 3 Ιουνίου 1987 και ανέπτυξαν τις παρατηρήσεις τους .

4 Από τη δικογραφία συνάγεται ότι οι προσφεύγοντες, καθώς και δώδεκα άλλοι υπάλληλοι είχαν υποβάλει υποψηφιότητα για τον εσωτερικό διαγωνισμό του Ελεγκτικού Συνεδρίου CC/Α/8/85 για την πλήρωση θέσεως υπαλλήλου διοικήσεως της σταδιοδρομίας Α 7-Α 6, πληροφορήθηκαν όμως από την εξεταστική επιτροπή του διαγωνισμού, με έγγραφα της 28ης Οκτωβρίου 1985, ότι δεν μπορούσαν να γίνουν δεκτοί στις εξετάσεις . Τέσσερις από αυτούς τους υπαλλήλους άσκησαν προσφυγές κατά των αποφάσεων της εξεταστικής επιτροπής με τις οποίες δεν τους επιτράπηκε να διαγωνιστούν . Με αποφάσεις της 23ης Οκτωβρίου 1986 στις υποθέσεις 321/85, Schwiering, και 322 και 323/85, Hoyer και Neumann, και της 4ης Φεβρουαρίου 1987 στην υπόθεση 417/85, Maurissen, το Δικαστήριο ακύρωσε τις εν λόγω αποφάσεις .

5 Στη συνέχεια, επανελήφθη η διαδικασία του διαγωνισμού, η οποία είχε ανασταλεί στις 30 Οκτωβρίου 1985 από τον πρόεδρο του Ελεγκτικού Συνεδρίου εν αναμονή ενδεχόμενης ασκήσεως προσφυγών, δεν ελήφθησαν όμως υπόψη οι υποψηφιότητες του Muysers και του Toelp .

6 Με έγγραφο της 31ης Μαρτίου 1987, οι προσφεύγοντες ζήτησαν να ληφθούν υπόψη οι υποψηφιότητές τους . Η αίτηση αυτή απορρίφθηκε με σημείωμα του προέδρου του Ελεγκτικού Συνεδρίου στις 29 Απριλίου 1987 .

7 Στις 14 Μαΐου 1987, οι προσφεύγοντες υπέβαλαν διοικητική ένσταση . Η ένσταση αυτή απορρίφθηκε από το Ελεγκτικό Συνέδριο στις 26 Μαΐου 1987 .

8 Θεωρώντας ότι η απόφαση με την οποία δεν έγινε δεκτή η συμμετοχή τους στο διαγωνισμό και η απορριπτική απόφαση επί της ενστάσεως είναι παράνομες και συνιστούν παράβαση του άρθρου 176 της Συνθήκης ΕΟΚ, καθόσον το Ελεγκτικό Συνέδριο δεν εφάρμοσε τις προαναφερθείσες αποφάσεις της 23ης Οκτωβρίου 1986, επειδή δεν επανέλαβε πλήρως τη διαδικασία του διαγωνισμού, οι προσφεύγοντες άσκησαν την προαναφερθείσα προσφυγή, καθώς και την υπό κρίση αίτηση λήψεως ασφαλιστικών μέτρων .

9 Κατά το άρθρο 83, παράγραφος 2, του κανονισμού διαδικασίας, εναπόκειται στους προσφεύγοντες να προσδιορίσουν τα περιστατικά από τα οποία προκύπτει το επείγον της υποθέσεως καθώς και τους πραγματικούς και νομικούς ισχυρισμούς που δικαιολογούν, εκ πρώτης όψεως, τη λήψη του προσωρινού μέτρου το οποίο ζητείται .

10 Οι προσφεύγοντες παραπέμπουν σχετικώς στους λόγους που προβάλλουν με την κύρια προσφυγή και υπογραμμίζουν, επιπλέον, ότι υπάρχει επείγον υπό την έννοια της προαναφερθείσας διατάξεως, καθόσον οι γραπτές εξετάσεις πρόκειται να διενεργηθούν στις 4 Ιουνίου 1987 . Η έκδοση ευνοϊκής αποφάσεως επί της προσφυγής τους δεν θα μπορέσει να αποκαταστήσει τη βλάβη που θα υποστούν οι προσφεύγοντες, αν η διαδικασία του διαγωνισμού συνεχιστεί . Επιπλέον, προβάλλουν ότι αν δικαιωθούν κατ' ουσία, θα πρέπει να επαναληφθεί όλη η διαδικασία του διαγωνισμού και θα ήταν, επομένως, προτιμότερο να ανασταλεί η διαδικασία αυτή, πριν το Δικαστήριο εκδώσει απόφαση επί της ουσίας .

11 Αναπτύσσοντας τις παρατηρήσεις του, το Ελεγκτικό Συνέδριο ζητεί να απορριφθεί η αίτηση λήψεως ασφαλιστικών μέτρων . Υπογραμμίζει σχετικώς ότι δεν είναι δυνατό, σ' αυτό το στάδιο της διαδικασίας, να προδικαστεί η απόφαση του Δικαστηρίου επί των ζητημάτων που θέτει η κύρια προσφυγή . Επιπλέον, οι προσφεύγοντες δεν συμμορφώθηκαν με την υποχρέωσή τους να προσδιορίσουν τα περιστατικά από τα οποία προκύπτει το επείγον της υποθέσεως που δικαιολογεί τη λήψη του προσωρινού μέτρου το οποίο ζητείται .

12 Προκειμένου να λυθεί το πρόβλημα που τίθεται με την αίτηση λήψεως ασφαλιστικών μέτρων, πρέπει να γίνει δεκτό ότι οι προσφεύγοντες δεν κατέδειξαν για ποιο λόγο η συνέχιση της διαδικασίας του διαγωνισμού θα τους προξενήσει ανεπανόρθωτη ζημία . Πράγματι, ακόμη κι αν υποτεθεί ότι γίνεται δεκτή η αίτησή τους λήψεως ασφαλιστικών μέτρων και ότι διατάσσεται η αναστολή της διαδικασίας του διαγωνισμού, οι προσφεύγοντες θα πρέπει εν πάση περιπτώσει να περιμένουν την επί της ουσίας απόφαση του Δικαστηρίου, με την οποία και μόνο είναι δυνατό να κριθεί η νομιμότητα της επίδικης αποφάσεως και, επομένως, η συμμετοχή τους στο διαγωνισμό . Η κατάστασή τους είναι, εν προκειμένω, η ίδια όπως θα είναι και αν απορριφθεί η αίτηση λήψεως ασφαλιστικών μέτρων .

13 Πρέπει επίσης να ληφθεί υπόψη το γεγονός ότι η αναστολή των εξετάσεων θα συνεπήγετο ορισμένες επιπλοκές και θα προκαλούσε ζημία στο καθού όργανο και στους υποψηφίους που πρόκειται να συμμετάσχουν στις εν λόγω εξετάσεις .

14 Από τις προηγούμενες σκέψεις συνάγεται ότι η αίτηση λήψεως ασφαλιστικών μέτρων πρέπει να απορριφθεί .

Διατακτικό

Για τους λόγους αυτούς

Ο ΠΡΟΕΔΡΟΣ ΤΟΥ ΔΕΥΤΕΡΟΥ ΤΜΗΜΑΤΟΣ,

κρίνοντας κατά τη διαδικασία των ασφαλιστικών μέτρων, αφού άκουσε το γενικό εισαγγελέα,

διατάσσει :

1 ) Απορρίπτει την αίτηση λήψεως ασφαλιστικών μέτρων .

2 ) Επιφυλάσσεται ως προς τα δικαστικά έξοδα .

Λουξεμβούργο, 3 Ιουνίου 1987 .